फोंडेंः हिंदू राष्ट्रा सयत हिंदू हिताच्यो मागण्यांचो आपल्या वेंचणूक जाहिरनाम्यांत आसपाव करून त्यो पुराय करपाची तांक आशिल्ल्या पक्षांक फुडल्या वर्सा जावपी लोकसभा वेंचणुकांत हिंदूचो तेंको आसतलो अशें हिंदू जनजागृती समितीचे राष्ट्रीय मार्गदर्शक डॉ चारुदत्त पिंगळे हाणे रामनाथी हांगा वैश्वीक हिंदू राष्ट्र महोत्सवांत जाहीर केलां.
 गोंयांतल्या अधिवेशनांत केल्ली हिंदू राष्ट्रायीच मागणी आतां लोकांची मागणी जावपाक लागल्या, साधू, संत आनी राजकी फुडारी सध्या हिंदू राष्ट्रा विशीं उलोवपाक लागल्यात असो दावो करून लोकांक आतां मुफत वीज, प्रवास नाकात जाल्यार हिंदू राष्ट्र करपाची ठोस घोशणा जाय, अशें ताणे सांगलें. पुराय भारतांत गोहत्या बंदी आनी धर्मांतरण बंदी कायदे करप, हिंदू देव देवतांचो अपमान करतल्यांचेर खर कारवाय करपी कायदो करपी, वक्फ आनी प्रार्थनेच्यो सुवातो हे सारके अन्याक करपी कायदे रद्द करपी पक्षा फाटल्यान लोकसभा वेंचणुकेंत हिंदू रावतले अशें डॉ पिंगळे हाणे सांगलां.
 हिंदूंनी राजकी नदरेन जाग्रूत नात हें तांच्या हारीचें कारण आसा. जाग्रूत, क्रियाशील आनी संघटीत नागरीक हीच लोकशायेची शक्त आसा. ताचे खातीर स्वदेश, स्वातंत्र्य, समाज वेवस्था हे विशीं हिंदूक सज्ञान करपाची गरज आसा. हिंदूंनी संघटितपणान हिंदू हिताच्या मागण्याचे घोशणा पत्र तयार करून मतां मागपा खातीर त्यांच्या घरा येवपी पक्षांच्या उमेदवारांक तें सादर करपाक जाय अशें ताणे सांगलें.
 देशांत जायते कडेन आतंकवादी हल्ल्यांत वाटेकार आशिल्ल्याचे खटले जमियत उलेमा ए हिंद ही संस्था लडयता. हे संस्थे कडेन हलालच्या माध्यमांतल्यान पयशे येतात आनी ते पय़शे ही संस्था आतंकवाद्याचे खटले लडोवपा खातीर वापरता असो आरोप 'हिंदू इकोसिस्टम'चे संस्थापक कपील मिश्रा हांणी केलो. हिंदूंच्या रााखणे खातीर गांव तें राष्ट्रीय पांवड्या मेरेन हिंदूंची सक्षम 'इकोसिस्टम' उबारपाची गरज तांणी उक्तायली.
 ह्या वेळार कृपाल रुहानी फावंडेशनाचे कर्नल करतार सिंग मजिठिया हांचे हस्तुकीं 'हलाल सर्टिफिकेशन : वैश्वीक अर्थव्यवस्थेवर आक्रमण' ह्या ई पुस्तकाचें प्रकाशन जालें. नांदेड हांगच्या गणाचार्य मठ संस्थानचे मठाधिपती विरुपाक्ष शिवाचार्य म्हास्वामी हाजीर आशिल्ले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 